對酒次前韵寄懷元翁
作者：黄庭堅
朝代：宋

paragraphs: 花光漸寒食，木燧催國火。
沽酒鳥勸人，懷賢吾忘我。
事往墮甑休，心知求田可。
可人不在眼，樽俎思促坐。
有生常倥傯，無暇天所課。
不解聞健飲，俄成一蓬顆。
泥鈞埏萬物，寒暑勤五佐。
豈其懷愛憎，私使我窮餓。
醉招魂不來，浪下巫陽些。
夢成少年嬉，走馬章臺左。